QTC คงเป้ารายได้ปีนี้ 1 พันลบ. เตรียมประมูลงาน กฟน. มูลค่า 1.5 พันลบ.
QTC คงเป้ารายได้ปีนี้ 1 พันลบ. เตรียมประมูลงาน กฟน. มูลค่า 1.5 พันลบ. หวังได้งานกว่า 200 ลบ. เล็งร่วมมือ UAC ลงทุนโรงไฟฟ้าชีวมวลขนาดไม่เกิน 10MW 
23 มิ.ย. 2558

นายพูลพิพัฒน์ ตันธนสิน ประธานคณะกรรมการบริหารและกรรมการผู้จัดการ บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า บริษัทเตรียมยื่นประมูลงานใหม่ของการไฟฟ้านครหลวง (กฟน.) เพิ่มเติมอีก มูลค่าประมาณ 1,500 ล้านบาท โดยคาดหวังได้รับงานไม่ต่ำกว่า 200 ล้านบาท
สำหรับปีนี้บริษัทยังคงเป้ารายได้ปีนี้ที่ 1,000 ล้านบาท จากปีก่อนที่มีรายได้ 772 ล้านบาท และกำไรสุทธิปีนี้คาดว่าจะสูงกว่าปีก่อนที่มีกำไร 55.03 ล้านบาท เป็นไปตามรายได้ที่สูงขึ้น โดยจะรับรู้รายได้ทั้งหมดจากงานในมือ (Backlog) ที่ขณะนี้มีอยู่กว่า 400 ล้านบาท และจะมีงานใหม่เข้าเพิ่มอีก
พร้อมกันนั้น บริษัทอยู่ระหว่างการขยายตลาดต่างประเทศออกไปอย่างต่อเนื่อง โดยปัจจุบันบริษัทฯมีการส่งออกไปแล้วยังประเทศออสเตรเลีย สิงคโปร์ มาเลเซีย และญี่ปุ่น ซึ่งสัดส่วนรายได้จากต่างประเทศในปีนี้ยังคงเป็น 20% และในประเทศ 80% แบ่งเป็นงานภาครัฐ 30% ที่เหลือจะเป็นงานเอกชน
ส่วนโครงการลงทุนในโรงไฟฟ้าชีวมวลคาดว่าจะมีขนาดไม่เกิน 10 เมกะวัตต์ ซึ่งเป็นความร่วมมือกับ บริษัท ยูเอซี โกลบอล จำกัด (มหาชน) หรือ UAC นั้น ปัจจุบันก็ยังอยู่ระหว่างศึกษาความเป็นไปได้ในการร่วมทุนในพื้นที่ใหม่
โดยบริษัทมองว่าอุตสาหกรรมหม้อแปลงปัจจุบันปรับตัวลง เป็นผลจากงานโครงการต่างๆไม่ได้ออกมาตามกำหนด จากเศรษฐกิจที่ชะลอตัว แต่ยืนยันว่าไม่ได้ส่งผลกระทบต่อ QTC แต่อย่างใด เนื่องด้วยบริษัทฯมีการกระจายความเสี่ยงไปต่างประเทศ และยังสามารถรับรู้งานในมือเข้ามาอย่างต่อเนื่อง